મહાત્મા ગાંધીજીએ પોતાના પુત્રને જાહેર જીવનમાં આગળ કર્યા નહોતા. તેમને કશું પણ મેળવી આપવામાં મદદરૂપ બન્યા નહોતા. જવાહરલાલ નેહરુએ પોતાનાં દૂરદૂરનાં સગાંવહાલાંઓ અહીંતહીં ગોઠવી દીધાં હતાં, પણ નહેરુ માટે કહેવું જોઈએ કે, એ પોતે સંન્યાસી હતા અને તેમની નબળાઈ સગાંવાદ નહીં તેમની વધુ પડતી ભલમનસાઈ હતી. રાજાજી આવા સગાંવાદથી બચી શક્યા નહોતા. માણસમાં નબળાઈ કેવી બળવાન હોય છે તેનું આ દૃષ્ટાંત છે. રાજાજી મહાચિંતક હતા. મહાભારતના જટિલ કથાનકને સરળ ભાષામાં ઉતારનાર આ માણસ જીવનની આંટીઘૂંટી બરાબર સમજતા હતા છતાં સગાંવાદ માણસની આંખે પાટા બાંધી દે છે. ડૉ. રાધાકૃષ્ણન્ જેવા ફિલસૂફ પણ ભલામણચિઠ્ઠીઓ લખી આપવાની નબળાઈમાંથી પોતાની જાતને બચાવી શક્યા નહોતા.